Ρ6_ΤΑ(2005)0181

Κατάσταση προβλέψεων του Ευρωπαϊκού Κοινοβουλίου για το 2006

Ψήφισμα του Ευρωπαϊκού Κοινοβουλίου σχετικά με τις προβλέψεις εσόδων και δαπανών του Κοινοβουλίου για το οικονομικό έτος 2006 (2005/2012(BUD))

Το Ευρωπαϊκό Κοινοβούλιο,

- έχοντας υπόψη το άρθρο 272, παράγραφος 2, της Συνθήκης ΕΚ,

- έχοντας υπόψη τον κανονισμό (ΕΚ, Ευρατόμ) αριθ. 1605/2002, του Συμβουλίου, της 25ης Ιουνίου 2002, σχετικά με το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [1],

- έχοντας υπόψη τη Διοργανική Συμφωνία της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού [2],

- έχοντας υπόψη το ψήφισμά του της 9ης Μαρτίου 2005 σχετικά με τις κατευθυντήριες γραμμές για τα Τμήματα II, IV, V, VI, VII, VIII (Α) και VIII (Β) και σχετικά με το προσχέδιο προβλεπομένων εσόδων και δαπανών του Ευρωπαϊκού Κοινοβουλίου (Τμήμα Ι) για τη διαδικασία του προϋπολογισμού 2006 [3],

- έχοντας υπόψη την έκθεση του Γενικού Γραμματέα προς το Προεδρείο σχετικά με το προσχέδιο προβλέψεων του Κοινοβουλίου για το οικονομικό έτος 2006,

- έχοντας υπόψη το προσχέδιο προβλέψεων που κατήρτισε το Προεδρείο στις 11 Απριλίου 2005, σύμφωνα με το άρθρο 22, παράγραφος 6, και το άρθρο 73 του Κανονισμού,

- έχοντας υπόψη το άρθρο 73 του Κανονισμού,

- έχοντας υπόψη την έκθεση της Επιτροπής Προϋπολογισμών (Α6-0106/2005),

Α. εκτιμώντας ότι το ανώτατο όριο στην κατηγορία 5 (διοικητικές δαπάνες) των δημοσιονομικών προοπτικών ορίσθηκε, ως αποτέλεσμα τεχνικής αναπροσαρμογής, σε 6528 εκατ. ευρώ για τον προϋπολογισμό 2006 [4]· εκτιμώντας ότι η εν λόγω τεχνική αναπροσαρμογή αντιπροσωπεύει αύξηση 45 εκατ. ευρώ σε τιμές 2006 σε σχέση με το ποσό που προβλέπεται στην έκθεση των Γενικών Γραμματέων για το 2004,

Β. εκτιμώντας ότι το 2006 είναι το τελευταίο δημοσιονομικό έτος στο πλαίσιο των σημερινών δημοσιονομικών προοπτικών,

Γ. εκτιμώντας ότι πρέπει να παγιωθεί η διεύρυνση του 2004 και να προετοιμασθεί η επόμενη,

Δ. λαμβάνοντας υπόψη ότι οι προβλέψεις για το 2006 βασίζονται στις ακόλουθες βασικές παραμέτρους: 40 εβδομάδες εργασίας, εκ των οποίων 4 εβδομάδες εκλογικής περιφέρειας, 12 τακτικές περίοδοι συνόδων και 6 συμπληρωματικές περίοδοι συνόδων, αναπροσαρμογή μισθών 2,3 % και κατ' αποκοπή μείωση 7 % για θέσεις που δεν σχετίζονται με τη διεύρυνση,

Ε. εκτιμώντας ότι σειρά προτάσεων, και οι δημοσιονομικές επιπτώσεις τους, οι οποίες προετοιμάζονται επί του παρόντος από το Προεδρείο δεν θα είναι διαθέσιμες για εξέταση πριν από την πρώτη ανάγνωση του προϋπολογισμού το φθινόπωρο,

Πολιτικές προτεραιότητες

Παγίωση της διεύρυνσης του 2004 και προετοιμασία της επόμενης διεύρυνσης

1. φρονεί ότι η ολοκλήρωση της παγίωσης της διεύρυνσης του 2004 και των προετοιμασιών για την επόμενη διεύρυνση συνιστούν σημαντική πρόκληση στο πλαίσιο του προϋπολογισμού του Κοινοβουλίου για το 2006·

2. εκφράζει ανησυχία σχετικά με τον μεγάλο αριθμό των ακόμα κενών θέσεων που σχετίζονται με τη διεύρυνση και που δημιουργήθηκαν στο πλαίσιο των προϋπολογισμών 2004 και 2005, από τις οποίες μόνο το 78 % ενδέχεται να έχει καλυφθεί έως τα τέλη 2005· θεωρεί αρνητικές τις καθυστερήσεις που έχουν σημειωθεί στις διαδικασίες πρόσληψης που σχετίζονται με τη διεύρυνση· ζητεί από τον Γενικό Γραμματέα του να υποβάλει, μέχρι την 1η Ιουλίου 2005, έκθεση σχετικά με την κατάσταση όσον αφορά τις προσλήψεις· αναμένει από τον Γενικό Γραμματέα του να συμπεριλάβει συγκεκριμένες προτάσεις για την κάλυψη των κενών θέσεων στον γλωσσικό τομέα·

3. λαμβάνει γνώση της πρότασης να διατεθεί ποσό 13800000 ευρώ και να εγγραφεί στα προτεινόμενα κονδύλια του προϋπολογισμού για τις προενταξιακές προετοιμασίες που αφορούν τη Ρουμανία και τη Βουλγαρία (παρατηρητές, προσωπικό, διερμηνείς και τεχνικοί συνεδριάσεων, εξοπλισμός, δαπάνες λειτουργίας και πληροφορίες) και αναμένει ακριβέστερο προσδιορισμό του ποσού κατά την πρώτη ανάγνωση·

4. λαμβάνει γνώση της πρότασης σχετικά με τη δημιουργία 135 θέσεων που σχετίζονται με τη διεύρυνση — 113 θέσεις στη Γενική Γραμματεία (73 θέσεις A*5/AD5, 4 θέσεις A*7/AD7, 14 θέσεις B*3/AST3 και 22 θέσεις C*1/AST1) και 22 θέσεις στις πολιτικές ομάδες (10 θέσεις A*5/AD5, 4 θέσεις B*3/AST3 και 8 θέσεις C*1/AST1) και σκοπεύει να εγγράψει τις αναγκαίες πιστώσεις κατά την πρώτη ανάγνωση, με την επιφύλαξη λεπτομερέστερης αιτιολόγησης των προτεινόμενων θέσεων

Αποτελεσματική και ορθολογική χρήση των πιστώσεων

5. τονίζει εκ νέου τη σπουδαιότητα της εφαρμογής χρηστής δημοσιονομικής διαχείρισης και δημοσιονομικής πειθαρχίας στις διοικητικές δαπάνες του Κοινοβουλίου·

6. ζητεί αναδιάταξη των θέσεων και ανακατανομή των πόρων, προκειμένου να αυξηθεί η αποτελεσματικότητα· φρονεί ότι σε γενικές γραμμές θα πρέπει να βελτιωθεί το επίπεδο της κάλυψης των θέσεων

7. φρονεί ότι η συμμετοχή του Κοινοβουλίου στη διοργανική συνεργασία, όσον αφορά τόσο τις δαπάνες όσο και τη δυνητική εξοικονόμηση πόρων, θα πρέπει να προσδιορίζεται σαφώς στην τεκμηρίωση του προϋπολογισμού· αναμένει ότι οι σχετικές δαπάνες και τα έσοδα που προέρχονται από δάνεια, μισθώματα ή παροχή υπηρεσιών θα εμφαίνονται σαφώς στον προϋπολογισμό του Κοινοβουλίου·

8. επισημαίνει τις επιπτώσεις της αύξησης του προσωπικού που θα λαμβάνει σύνταξη τα επόμενα χρόνια· αναμένει προτάσεις από τη Διοίκηση της Επιτροπής προς την κατεύθυνση της αποτροπής της υπερδιόγκωσης του προϋπολογισμού λειτουργίας, για παράδειγμα με τη δημιουργία ταμείου συντάξεων

Για έναν πληρέστερο προϋπολογισμό

9. χαιρετίζει τον στόχο της δημιουργίας κοινής διοργανικής προσέγγισης σχετικά με την παρουσίαση του προϋπολογισμού· ζητεί, ωστόσο, πιο εκτεταμένη μεταρρύθμιση της παρουσίασης του προϋπολογισμού, ώστε ο προϋπολογισμός να γίνει πληρέστερος και σαφέστερος· λαμβάνει γνώση των προτάσεων σχετικά με την αναθεωρημένη ονοματολογία και ζητεί από τη Διοίκηση να παράσχει σύγκριση μεταξύ της προηγούμενης και της προτεινόμενης ονοματολογίας, με λεπτομέρειες σε επίπεδο θέσης και αιτιολόγηση των προτεινόμενων αλλαγών υπενθυμίζει τις διατάξεις του Δημοσιονομικού Κανονισμού και τους εσωτερικούς κανόνες του όσον αφορά τις μεταφορές πιστώσεων

Για ένα Κοινοβούλιο πιο προσιτό στους πολίτες

10. σημειώνει ότι οι προτάσεις σχετικά με την ενίσχυση της πολιτικής πληροφόρησης και επικοινωνίας του Κοινοβουλίου βρίσκονται επί του παρόντος στο στάδιο της προετοιμασίας· προσβλέπει σε προτάσεις του Προεδρείου όσον αφορά τη συνολική επικοινωνιακή στρατηγική του Κοινοβουλίου και τον ρόλο των γραφείων πληροφοριών

11. αναμένει τις προτάσεις του Προεδρείου σχετικά με την ενίσχυση του ρόλου των γραφείων πληροφοριών με στόχο την καλύτερη επικοινωνία με τους πολίτες· αναμένει να διατεθούν πιστώσεις για τα νέα γραφεία πληροφοριών στη Ρουμανία και τη Βουλγαρία· φρονεί ότι κατά την παροχή πληροφοριών σε κάθε κράτος μέλος θα πρέπει να λαμβάνονται υπόψη οι εθνικές ιδιαιτερότητες· αναμένει λεπτομερείς πληροφορίες σχετικά με τους κατάλληλους ανθρώπινους πόρους που πρέπει να κατανεμηθούν στα γραφεία πληροφοριών, συμπεριλαμβανομένου ενός εκπροσώπου τύπου ανά γραφείο μαζί με τα χρονοδιαγράμματα της πρόσληψης τους·

12. αναμένει την υποβολή προτάσεων για τη βελτίωση της υπηρεσίας επισκεπτών είναι διατεθειμένο να αναλάβει την αναγκαία δράση, ώστε να διασφαλιστεί ότι οι δαπάνες που επιστρέφονται στις ομάδες επισκεπτών θα ανταποκρίνονται καλύτερα στις διαφορές σε πραγματικές δαπάνες, ότι το πρόγραμμα επισκεπτών θα παρέχεται σε όλες τις επίσημες γλώσσες της ΕΕ και ότι θα βελτιωθεί το πρόγραμμα που προσφέρεται στους επισκέπτες·

13. φρονεί ότι η ιστοσελίδα του Ευρωπαϊκού Κοινοβουλίου είναι σημαντικό εργαλείο για την πολιτική πληροφόρησης του Κοινοβουλίου και ότι θα πρέπει να καταστεί φιλικότερη προς τον χρήστη·

Ποιότητα και αποτελεσματικότητα των εργασιών του Κοινοβουλίου

14. λαμβάνει γνώση των προτάσεων του Γενικού Γραμματέα για την παγίωση της μεταρρύθμισης της Διοίκησης του Κοινοβουλίου "ανεβάζοντας τον πήχυ", η οποία αποσκοπεί στη βελτίωση των υπηρεσιών που παρέχονται στα μέλη· ζητεί την εφαρμογή των προτάσεων, και ιδίως των προτάσεων που αφορούν την υποστήριξη των μελών κατά την άσκηση του νομοθετικού τους έργου, συμπεριλαμβανομένης της συγκρότησης ομάδων προγραμμάτων υπογραμμίζει ότι θα πρέπει επίσης να παρέχονται στους βουλευτές υπηρεσίες εμπειρογνωμόνων εντός σχετικά σύντομου χρονικού διαστήματος·

15. ζητεί βελτιώσεις στη γλωσσική υποστήριξη του κοινοβουλευτικού έργου· ζητεί αύξηση των δυνατοτήτων μετάφρασης για να επιτραπεί στους βουλευτές η εργασία με έγγραφα στην μητρική τους γλώσσα· ζητεί επίσης μεγαλύτερη διαθεσιμότητα διερμηνέων για τις πολιτικές ομάδες και τις ομάδες εργασίας τους και καλεί τη Διοίκηση να λάβει τα αναγκαία μέτρα όσον αφορά τους χώρους και το προσωπικό· προτείνει συντονισμένη δράση με τα άλλα όργανα ώστε να μπορέσουν να αξιοποιηθούν ενδεχόμενες συνέργιες·

16. επιμένει ότι το Ευρωπαϊκό Κοινοβούλιο θα πρέπει να ενεργεί στο πλαίσιο των δικών του αρμοδιοτήτων για το λόγο αυτό εκφράζει τις επιφυλάξεις του όσον αφορά την ανάπτυξη δράσεων που αφορούν τη μεταφορά στο εθνικό δίκαιο και την εφαρμογή της νομοθεσίας και οι οποίες εμπίπτουν στις αρμοδιότητες της Επιτροπής· επισημαίνει ότι οι πολίτες και τα μέσα μαζικής ενημέρωσης πρέπει να έχουν εύκολη πρόσβαση σε ένα βελτιωμένο "νομοθετικό παρατηρητήριο" στην ιστοσελίδα του Κοινοβουλίου·

Πολιτική προσωπικού και αιτήματα για πρόσληψη υπαλλήλων που δεν σχετίζονται με τη διεύρυνση

17. κρίνει ουσιαστικό να βελτιωθούν, να απλουστευθούν και να επιταχυνθούν οι διαδικασίες πρόσληψης προσωπικού, ώστε να μην είναι υπερβολικά μακροσκελείς· διαπιστώνει με ανησυχία ότι υπάρχουν 750 κενές θέσεις στη Γενική Γραμματεία, ενώ άλλες 150 θέσεις έχουν καλυφθεί από επικουρικούς ή συμβασιούχους υπαλλήλους·

18. διαπιστώνει ότι, επί του παρόντος, δεν υπάρχουν αιτήματα για νέες θέσεις στη Γενική Γραμματεία που δεν σχετίζονται με τις ανάγκες της διεύρυνσης και αναμένει ότι ενδεχόμενα αιτήματα θα αιτιολογηθούν δεόντως στο πλαίσιο της πρώτης ανάγνωσης·

19. διαπιστώνει ότι οι προτάσεις όσον αφορά τις νέες θέσεις, την αναβάθμιση των μόνιμων θέσεων, την αναβάθμιση των εκτάκτων θέσεων, τη μετατροπή θέσεων και πιθανές προαγωγές επί προσωπικής βάσεως στη Γραμματεία του Κοινοβουλίου έχουν αναβληθεί για την πρώτη ανάγνωση· εκφράζει την αποδοκιμασία του για την αναβολή αυτών των προτάσεων σημειώνει την πρόταση για αναβάθμιση 48 θέσεων στις πολιτικές ομάδες: 4 Α*12 σε Α*13, 2 Α*11 σε Α*12, 2 Α*10 σε Α*11, 2 Α*6 σε Α*9, 2 Α*8 σε Α*9, 1 Α*5 σε Α*6, 7 Β*10 σε Β*11, 1 Β*8 σε Β*9, 5 Β*7 σε Β*8, 3 Β*6 σε Β*7, 2 Β*5 σε Β*6, 2 Β*3 σε Β*4, 12 C*6 σε C*7, 2 C*2 σε C*3, 1 C*1 σε C*2·

20. υπογραμμίζει την ανάγκη δημιουργίας ενός πραγματικά αξιοκρατικού συστήματος προαγωγών για το προσωπικό, ώστε να διασφαλιστούν δυνατότητες ταχείας προαγωγής για τους υπαλλήλους με την καλύτερη απόδοση· καλεί τον Γενικό Γραμματέα να υποβάλει, μέχρι την 1η Ιουλίου 2005, την απαιτούμενη έκθεση προόδου σχετικά με τη σημερινή κατάσταση, συμπεριλαμβανομένων συγκεκριμένων προτάσεων αναμένει επίσης τα αποτελέσματα της εξέτασης που διενήργησαν ο Γενικός Γραμματέας και οι Γενικοί Διευθυντές σχετικά με τη λειτουργία του συστήματος προαγωγών

21. διαπιστώνει την εσπευσμένη μετάβαση από το επικουρικό προσωπικό στο προσωπικό επί συμβάσει· ζητεί από τον Γενικό Γραμματέα να υποβάλει, μέχρι την 1η Ιουλίου 2005, έκθεση σχετικά με την κατάσταση των επικουρικών, των ανεξάρτητων και των συμβασιούχων υπαλλήλων της Γενικής Γραμματείας και των πολιτικών ομάδων, συμπεριλαμβανομένου του δημοσιονομικού αντικτυπου αυτής της αλλαγής σε όλα τα θεσμικά όργανα· αναμένει από τη Διοίκηση του Κοινοβουλίου να επισημάνει σαφώς τους λόγους της εσπευσμένης μετάβασης και τις επιπτώσεις αυτής της αλλαγής στο οργανόγραμμα του Κοινοβουλίου και στο καθεστώς των υπαλλήλων, συμπεριλαμβανομένων και των διδασκάλων γλωσσών

22. εξαίρει τη σπουδαιότητα των προσωπικών συνεργατών για το έργο των βουλευτών προσβλέπει στις επικείμενες εκθέσεις της ομάδας εργασίας του Προεδρείου για τους βοηθούς των βουλευτών υποστηρίζει, για λόγους δημοσιονομικής διαφάνειας, την καθιέρωση καθεστώτος για τους βοηθούς των βουλευτών

Διάφορα

23. ζητεί την αυστηρή επιβολή των νέων κανόνων σχετικά με το κάπνισμα στα κτήρια του Κοινοβουλίου·

24. επαναλαμβάνει το αίτημά του να του υποβληθούν επικαιροποιημένες πληροφορίες σχετικά με την πρόοδο του Συστήματος Οικολογικής Διαχείρισης και Οικολογικού Ελέγχου (EMAS) μέχρι την 1η Ιουλίου 2005·

25. ζητεί περισσότερες πληροφορίες για την προτεινόμενη αύξηση των εξόδων αποστολών του προσωπικού το 2006·

Συνολικό επίπεδο του προϋπολογισμού του Κοινοβουλίου

26. σημειώνει ότι στην πρόταση του Γενικού Γραμματέα σχετικά με το προσχέδιο προβλεπομένων εσόδων και δαπανών το επίπεδο του προϋπολογισμού σε αυτό το στάδιο προβλέπεται να ισοδυναμεί με το 20 % της κατηγορίας 5 (διοικητικές δαπάνες) των δημοσιονομικών προοπτικών, ποσοστό που αντιστοιχεί σε 1341600000 ευρώ και αντιπροσωπεύει αύξηση 5,5 % σε σχέση με τον προϋπολογισμό 2005· επιφυλάσσεται να λάβει θέση για το συνολικό ποσό του Τμήματος Ι έως την πρώτη ανάγνωση του Κοινοβουλίου·

27. επαναλαμβάνει την άποψή του σχετικά με τη σπουδαιότητα του καθορισμού του επιπέδου του προϋπολογισμού του Κοινοβουλίου με βάση αιτιολογημένες, πραγματικές ανάγκες, ώστε να αποφευχθεί η ακύρωση πιστώσεων στα τέλη 2006· λαμβάνει γνώση της πρότασης για δημιουργία περιθωρίου ύψους 90456885 ευρώ στο αποθεματικό για απρόβλεπτα, έως ότου καθοριστούν οι νέες προτεραιότητες· φρονεί ότι στο αποθεματικό για απρόβλεπτα θα πρέπει να προβλεφθεί σε πρώτη ανάγνωση ένα περισσότερο ρεαλιστικό περιθώριο για τις νέες προτεραιότητες και τις απρόβλεπτες δαπάνες· αποφασίζει επομένως να εγγράψει το ποσό των 60456885 ευρώ στο άρθρο 101 (αποθεματικό για απρόβλεπτα)·

28. υπενθυμίζει ότι η πολιτική αγοράς των κεντρικών κτηρίων του που εφαρμόζει το Κοινοβούλιο είχε ως αποτέλεσμα σημαντική εξοικονόμηση πόρων ζητεί την κατάρτιση επικαιροποιημένου σχεδίου σχετικά με την πολιτική κτηρίων για την αγορά ιδιοκτησίας σε βραχυπρόθεσμη και μεσοπρόθεσμη βάση, συμπεριλαμβανομένων δυνατοτήτων αγοράς κτηρίων εξωτερικών γραφείων και Σπιτιών της Ευρώπης· επισημαίνει ότι υπάρχει κάποια αβεβαιότητα όσον αφορά το ιδιοκτησιακό καθεστώς ορισμένων ακινήτων στις Βρυξέλλες και το Λουξεμβούργο, η οποία μπορεί να έχει σοβαρή επίπτωση στον προϋπολογισμό·

*

* *

29. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.

[1] ΕΕ L 248 της 16.9.2002, σ. 1.

[2] ΕΕ C 172 της 18.6.1999, σ. 1. Συμφωνία όπως τροποποιήθηκε από την απόψασή 2003/429/ΕΚ (ΕΕ L 147 της 14.6.2003, σ. 25).

[3] Κείμενα που εγκρίθηκαν, Ρ6_ΤΑ(2005)0067.

[4] Εκτιμώμενες καθαρές συνεισφορές των υπαλλήλων στο συνταξιοδοτικό καθεστώς (180 εκατ. ευρώ σε τιμές 2006).

--------------------------------------------------